་སྤྲུལ་མཆོད་པ་འབུལ༔ བདག་གཞན་ལུས་ངག་ཡིད་གསུམ་གྱི༔ ལས་ངན་སྡིག་སྒྲིབ་སྦྱང་དུ་གསོལ༔
འཁོར་བ་དོང་ནས་སྤྲུག་ཏུ་གསོལ༔ རིགས་དྲུག་སྐྱེ་སྒོ་བཅད་དུ་གསོལ༔ ཞེས་དང་གཞན་ཡང་འདོད་གསོལ་གང་ཡིན་བྱ། དེ་རྗེས་ཐུབ་དྲུག་སྒོ་མ་རྣམས་ལ་རིམ་བཞིན་འབུལ་བ་ནི། བྱོན་སྐྱེམས་གོང་དུ་ཐུན་མོང་དུ་ཕུལ་ཟིན་པས་མི་དགོས་
ལ༑ དང་པོ་དམྱལ་བའི་ཐུབ་པ་ལ་བསྐྱེད་སྔགས། ཨཱོཾ་མུ་ནེ་ཡེ་སྭཱཧཱ༔ ཞེས་པས་འགོ་བསྣན་ལ། ཡམ་ཤིང་ནས་གོས་ཟུང་བར་ཉེར་གཅིག་སོགས་གོང་ལྟར་འབུལ། སྡེ་ཚིག་གི་མཐར་སྤེལ་ཚིག་སྦྱར། སྲེག་རྫས་ཕུལ་ཟིན་ནས། ཨཱོཾ་བཛྲ་པུཥྤེ་

སོགས་རྣམ་ལྔས་མཆོད། དམྱལ་བ་འདུལ་ཕྱིར་དམྱལ་བའི་རྒྱལ་པོར་སྤྲུལ༔ ཅེས་ཤླཽ་ཀ་གཅིག་གིས་བསྟོད། ཧྲཱིཿ འཕགས་པ་ཆོས་ཀྱི་རྒྱལ་པོ་ལ༔ དངོས་འབྱོར་ཡིད་སྤྲུལ་མཆོད་པ་འབུལ༔ བདག་གཞན་ཞེ་སྡང་
ལས་དབང་གིས༔ དམྱལ་བའི་སྡུག་བསྔལ་སྦྱང་དུ་གསོལ༔ འཁོར་བ་དོང་ནས་སྤྲུག་ཏུ་གསོལ༔ རིགས་དྲུག་སྐྱེ་སྒོ་བཅད་དུ་གསོལ༔ ཞེས་འཕྲིན་ལས་བཅོལ། ཡི་དྭགས་ཐུབ་པའི་བསྐྱེད་སྔགས། ཨཱོཾ་མུ་ནེ་པྲཾ་
སྭཱཧཱ༔ ཞེས་པས་ཐོག་དྲངས་སྲེག་རྫས་རྣམས་ཕུལ། ཨཱོཾ་བཛྲ་པུཥྤེ་ཞེས་སོགས་ཀྱིས་མཆོད། ཡི་དྭགས་འདུལ་ཕྱིར་ཡི་དྭགས་རྒྱལ་པོར་སྤྲུལ༔ ཅེས་པས་བསྟོད། ཧྲཱིཿ འཕགས་པ་ནམ་མཁའ་མཛོད་ཆེན་ལ༔ དངོས་
འབྱོར་ཡིད་སྤྲུལ་མཆོད་པ་འབུལ༔ བདག་གཞན་སེར་སྣའི་ལས་དབང་གིས༔ ཡི་དྭགས་སྡུག་བསྔལ་སྦྱང་དུ་གསོལ༔ འཁོར་བ་དོང་ནས་སྤྲུག་ཏུ་གསོལ༔ རིགས་དྲུག་སྐྱེ་སྒོ་བཅད་དུ་གསོལ༔ ཞེས་འཕྲིན་
ལས་བཅོལ། བྱོལ་སོང་ཐུབ་པའི་བསྐྱེད་སྔགས། ཨཱོཾ་མུ་ནེ་སྲུཾ་སྭཱཧཱ༔ ཞེས་པས་ཐོག་དྲངས་རྫས་རྣམས་ཕུལ། རྣམ་ལྔས་མཆོད། བྱོལ་སོང་འདུལ་ཕྱིར་བྱོལ་སོང་རྒྱལ་པོར་སྤྲུལ༔ ཞེས་པས་བསྟོད། ཧྲཱིཿ འཕགས་པ་སེང་གེ་དམ་
བརྟན་ལ༔ དངོས་འབྱོར་ཡིད་སྤྲུལ་མཆོད་པ་འབུལ༔ བདག་གཞན་གཏི་མུག་ལས་དབང་གིས༔ བྱོལ་སོང་སྡུག་བསྔལ་སྦྱང་དུ་གསོལ༔ འཁོར་བ་དོང་ནས་སྤྲུག་ཏུ་གསོལ༔ རིགས་དྲུག་སྐྱེ་སྒོ་བཅད་དུ་

༄༅། །གསོལ༔ ཞེས་འཕྲིན་ལས་བཅོལ། མིའི་ཐུབ་པའི་བསྐྱེད་སྔགས། ཨཱོཾ་མུ་ནེ་ཏྲུཾ་སྭཱཧཱ༔ ཞེས་པས་ཐོག་དྲངས། སྲེག་རྫས་ཕུལ། རྣམ་ལྔས་མཆོད། མི་རྣམས་འདུལ་ཕྱིར་མི་ཡི་རྒྱལ་པོར་སྤྲུལ༔ ཅེས་པས་
བསྟོད༑ ཧྲཱིཿ འཕགས་པ་ཤཱཀྱ་སེངྒེ་ལ༔ དངོས་འབྱོར་ཡིད་སྤྲུལ་མཆོད་པ་འབུལ༔ བདག་གཞན་འདོད་ཆགས་ལས་དབང་གིས༔ མི་ཡི་སྡུག་བསྔལ་སྦྱང་དུ་གསོལ༔ འཁོར་བ་དོང་ནས་སྤྲུག་ཏུ་གསོལ༔
རིགས་དྲུག་སྐྱེ་སྒོ་བཅད་དུ་གསོལ༔ ཞེས་འཕྲིན་ལས་བཅོལ། ལྷ་མིན་ཐུབ་པའི་བསྐྱེད་སྔགས། ཨཱོཾ་མུ་ནེ་ཀྲིཾ་སྭཱཧཱ༔ ཞེས་པས་ཐོག་དྲངས། སྲེག་རྫས་ཕུལ། རྣམ་ལྔས་མཆོད། ལྷ་མིན་འདུལ་ཕྱིར་ལྷ་མིན་རྒྱལ་པོར་སྤྲུལ༔ ཅེས་
པས་བསྟོད། ཧྲཱིཿ འཕགས་པ་ཐགས་བཟང་རིགས་མཆོག་ལ༔ དངོས་འབྱོར་ཡིད་སྤྲུལ་མཆོད་པ་འབུལ༔ བདག་གཞན་ཕྲག་དོག་ལས་དབང་གིས༔ འཐབ་རྩོད་ལྷ་མིན་སྡུག་བསྔལ་སྦྱོངས༔ འཁོར་བ་
དོང་ནས་སྤྲུག་ཏུ་གསོལ༔ རིགས་དྲུག་སྐྱེ་སྒོ་བཅད་དུ་གསོལ༔ ཞེས་འཕྲིན་ལས་བཅོལ། ལྷའི་ཐུབ་པའི་བསྐྱེད་སྔགས། ཨཱོཾ་མུ་ནེ་ཀྵཾ་སྭཱཧཱ༔ ཞེས་པས་ཐོག་དྲངས། སྲེག་རྫས་ཕུལ། རྣམ་ལྔས་མཆོད། ལྷ་རྣམས་འདུལ་ཕྱིར་
ལྷ་ཡི་རྒྱལ་པོར་སྤྲུལ༔ ཅེས་པས་བསྟོད། ཧྲཱིཿ འཕགས་པ་ལྷ་དབང་བརྒྱ་བྱིན་ལ༔ དངོས་འབྱོར་ཡིད་སྤྲུལ་མཆོད་པ་འབུལ༔ བདག་གཞན་ང་རྒྱལ་རྣམ་སྨིན་གྱིས༔ འཕོ་ལྟུང་ལྷ་ཡི་སྡུག་བསྔལ་སྦྱོངས༔

འཁོར་བ་དོང་ནས་སྤྲུག་ཏུ་གསོལ༔ རིགས་དྲུག་སྐྱེ་སྒོ་བཅད་དུ་གསོལ༔ ཞེས་འཕྲིན་ལས་བཅོལ། སྒོ་མ་བཞིའི་རྩ་སྔགས། ཛཿཧཱུྃ་བཾ་ཧོཿ ཞེས་པས་ཐོག་དྲངས། སྲེག་རྫས་ཕུལ། རྣམ་ལྔས་མཆོད། ཤར་ལྷོ་ནུབ་བྱང་སྒོ་
བཞིའི་གཞལ་ཡས་སུ༔ ཞེས་པས་བསྟོད། ཧྲཱིཿ ཡེ་ཤེས་སྒོ་མ་བཞི་རྣམས་ལ༔ དངོས་འབྱོར་ཡིད་སྤྲུལ་མཆོད་པ་འབུལ༔ བདག་གཞན་མངོན་ཞེན་བག་ཆགས་ཀྱིས༔ སྐྱེ་རྒ་ན་འཆིའི་སྡུག་བསྔལ་སྦྱོངས༔
ཞེས་འཕྲིན་ལས་བཅོལ༔ དེ་རྗེས་སླར་ཡང་ཐུན་མོང་དུ་བྱོན་སྐྱེམས་ལྟར། མར་ཁུ་དགང་བླུགས་ཁ་སྦྱོར་གསུམ་ཕུལ་ཏེ། ཨཱོཾ་ཨཱ་ཧ་ར་སརྦ་བི་དྱཱ་དྷཱ་ར་པཱུ་ཙི་ཏེ་ཨཱཿཧཱུྃ། ཨཱོཾ་བཛྲ་པུཥྤེ་ཨཱཿཧཱུྃ་ཞེས་སོགས་ཀྱིས་མཆོད་རྗེས། ཧྲཱིཿ རིགས་
ལྔའི་དབུ་རྒྱན་ཅོད་པན་ཕྲེང་བ་དང་༔ ཞེས་སོགས་ཀྱི་མཆོད་འཕྲེང་རྒྱས་པ་ཚང་བ་དང་། དང་པོ་བྱང་ཆུབ་མཆོག་ཏུ་ཐུགས་བསྐྱེད་ནས༔ ཞེས་སོགས་ཀྱིས་བསྟོད། མ་འབྱོར་བ་དང་ཉམས་པ་དང་། །ཞེས་སོགས་ཚིགས་བཅད་
དང་༑ པདྨ་སཏྭ་ས་མ་ཡ། མ་ནུ་པཱ་ལ་ཡ། ཞེས་སོགས་ཡིག་བརྒྱ་ཚར་གསུམ་དང་། ཚིག་ལྷུག་གི་བཟོད་གསོལ་བྱ། ཨཱོཾ། ཁྱེད་ཀྱིས་སེམས་ཅན་དོན་ཀུན་མཛད། །ཅེས་ཤོ་ལོ་ཀ་གཅིག་གི་རྗེས་སུ། ཨོཾ་བཛྲ་མུཿཞེས་སེ་གོལ་
བསྣོལ་མར་གདབ། ཡེ་ཤེས་མེ་ལྷའི་ཡེ་ཤེས་པ་གཤེགས། དམ་ཚིག་པ་རང་ལ་ཐིམ་པར་བསམ་མོ། །ཐུབ་དྲུག་གི་སྔགས་རྣམས་གཞུང་ལས། རང་རང་སྔགས་ཀྱིས་མཆོད་པ་འབུལ༔ ཞེས་བཤད་པ་ལ། སྒྱུ་འཕྲུལ་ལྟར་བསྐྱེད་སྔགས་

༄༅། །འདིས་འགོ་བསྣན་ན་ལེགས་པར་བསམས་ཏེ་བྲིས་པ་ཡིན་ལ། དེ་ལ་ཡང་ངོས་འཛིན་མི་འདྲ་བ་འདུག་ཀྱང་། ཀུན་མཁྱེན་ཀློང་ཆེན་པའི་དགོངས་པ་ལྟར་བཀོད་པ་ཡིན། གཞན་དཀྱིལ་ཆོག་ལས། དེ་སྟེང་ཧཱུྃ་དྲུག་རང་ཤར་བས༔
ཞེས་གསུངས་པས་རྒྱུ་མ་ནོར་བ་རྩ་བའི་སྔགས་ཧཱུྃ་ཁོ་ན་ཡིན་པས་བསྐྱེད་སྔགས་ཀྱི་ཚབ་ཏུ་ཧཱུྃ་སྦྱར་བས་ཀྱང་ཆོག་ལ། གཤིན་དོན་སོགས་ཡིན་ན་རིགས་དྲུག་གནས་འདྲེན་ལྟར། སོ་སོའི་སྦྱོང་སྔགས་སྦྱར་ཀྱང་ཆོག་ཅེས་བླ་མ་དག་གསུང་ངོ་། །གསུམ་པ་རྗེས་
ཀྱི་ཆོ་ག་ལ་གཉིས་ཏེ། ཕྱོགས་སྐྱོང་བཅུ་མཆོད་པ་དང་། སླར་ཡང་མེ་ལྷ་མཆོད་པའོ། །དང་པོ་འདི་དཀྱིལ་འཁོར་གྱི་ཕྱི་རོལ་ཁོར་ཡུག་ལ་གནས་པའི་མགོན་པོ་བདུན་ཅུ་སོགས་ཡིན་པ་འདྲ་ཡང་གཞུང་ལས་ཕྱོགས་སྐྱོང་བཅུ་པོ་བཀུག ཅེས་གསུངས་པས། བླ་
མ་དམ་པ་རྣམས་ཀྱང་། ཕྱོགས་སྐྱོང་མ་གཏོགས། མགོན་པོ་རྣམས་མིང་གསལ་མི་མཛད་འདུག་ཀྱང་། དོན་ཕྱོགས་སྐྱོང་གཙོ་ཆེ་བར་བྱས་ཏེ། ཞར་ལ་ཕྱི་འཁོར་རྣམས་དམིགས་ཀྱང་ལེགས་པས་དོན་བློར་ངེས་པར་བྱའོ། །དེ་ལྟར་ཕྱོགས་སྐྱོང་མཆོད་པ་ནི།
དམ་ཚིག་མེ་ལྷའི་ལྟོ་བར། ཕྱོགས་སྐྱོང་བཅུ་ལ་སོགས་པ་བཀུག་སྟེ་མཆོད་པ་ཡིན་ཏེ། རང་འཕགས་པར་གསལ་བའི་ཐུགས་ལས་འོད་འཕྲོས་པས། སོ་སོའི་གནས་ནས་ཕྱི་འཁོར་རྣམས་བཛྲ་ས་མ་ཡ་ཛཿཛཿ ད་ཤ་དི་ཀ་ལོ་ཀ་པཱ་ལ་ས་པ་
རི་ཝཱ་ར་ཨེ་ེ་ཧི་པདྨ་ཀ་མ་ལ་ཡེ་སྟྭཾ། ཞེས་སྤྱན་དྲངས་ཏེ་བསྟིམ། ཨཱོཾ་ཨིནྡྲ་ཡེ། ཨགྣ་ཡེ། ཡ་མ་ཡེ། རཀྴ་ཡེ། ཝ་རུ་ཎ་ཡེ། བྷ་ཡ་བྷེ་ཡེ། ཀུ་བེ་རཱ་ཡེ། ཨཱི་ཤྭ་ནཱ་ཡེ། བྲ་ཎ་ཡེ། སཱུརྻ་ཡེ། ཙནྡྲ་ཡེ། ཨ་

དྷི་པ་ཏ་ཡེ་ས་པ་རི་ཝཱ་ར། ཨཱོཾ་ཨགྣ་ཡེ་སྭཱཧཱ། ཞེས་སོགས་ལན་བདུན་གྱིས་བཀང་བའི་བྱོན་སྐྱེམས་གོང་ལྟར་ཕུལ། སྔགས་འདིས་འགོ་བསྣན་པའི། ཨརྒྷཾ་སོགས་ཀྱིས་མཆོད་ལ། རང་སྔགས་ཀྱིས་འགོ་བསྣན་པའི་ཡམ་ཤིང་ནས་གོས་ཟུང་བར་
བདུན་ནམ་ཉེར་གཅིག་སོགས་ཕུལ། སླར་ཡང་མཆོད་ཅིང་བསྟོད་པ་ནི། བཀའ་བརྒྱད་རང་ཤར་ལས་བྱུང་བ་ལྟར། དབང་པོ་རྡོ་རྗེ་འཆང་བའི་ལྷ༔ ལྷ་ཡི་རྒྱལ་པོ་གདོན་གྱི་བདག༔ ཤར་ཕྱོགས་གདོན་གྱི་ཚོགས་བཅས་ལ༔
མཆོད་ཅིང་བསྟོད་དེ་ཕྱག་ཀྱང་འཚལ༔ མེ་དེ་བསྲེག་བྱ་ཟ་བའི་ལྷ༔ དྲང་སྲོང་རྒྱལ་པོ་གདོན་གྱི་བདག༔ ཤར་ལྷོ་གདོན་གྱི་ཚོགས་བཅས་ལ༔ མཆོད་ཅིང་བསྟོད་དེ་ཕྱག་ཀྱང་འཚལ༔ གཤིན་རྗེ་བེ་ཅོན་
འཆང་བའི་ལྷ༔ མ་མོ་རྒྱལ་པོ་གདོན་གྱི་བདག༔ ལྷོ་ཕྱོགས་གདོན་གྱི་ཚོགས་བཅས་ལ༔ མཆོད་ཅིང་བསྟོད་དེ་ཕྱག་ཀྱང་འཚལ༔ བདེན་དང་བྲལ་བ་ལེགས་ལྡན་ལྷ༔ སྲིན་པོའི་རྒྱལ་པོ་གདོན་གྱི་བདག༔
ལྷོ་ནུབ་གདོན་གྱི་ཚོགས་བཅས་ལ༔ མཆོད་ཅིང་བསྟོད་དེ་ཕྱག་ཀྱང་འཚལ༔ ཞགས་པ་ཐོགས་པ་ཆུ་ཡི་ལྷ༔ ཀླུ་ཡི་རྒྱལ་པོ་གདོན་གྱི་བདག༔ ནུབ་ཕྱོགས་གདོན་གྱི་ཚོགས་བཅས་ལ༔ མཆོད་ཅིང་བསྟོད་དེ་
ཕྱག་ཀྱང་འཚལ༔ རླུང་དེ་སྲོག་ཀྱང་འཛིན་པའི་ལྷ༔ རིག་འཛིན་རྒྱལ་པོ་གདོན་གྱི་བདག༔ ནུབ་བྱང་གདོན་གྱི་ཚོགས་བཅས་ལ༔ མཆོད་ཅིང་བསྟོད་དེ་ཕྱག་ཀྱང་འཚལ༔ གནོད་སྦྱིན་ལག་ན་དབྱུག་ཏོ་

༄༅། །ཐོགས༔ ནོར་སྐྱོང་རྒྱལ་པོ་གདོན་གྱི་བདག༔ བྱང་ཕྱོགས་གདོན་གྱི་ཚོགས་བཅས་ལ༔ མཆོད་ཅིང་བསྟོད་དེ་ཕྱག་ཀྱང་འཚལ༔ དབང་དང་ལྡན་པ་འདྲེན་པའི་ལྷ༔ བགེགས་ཀྱི་
རྒྱལ་པོ་གདོན་གྱི་བདག༔ བྱང་ཤར་གདོན་གྱི་ཚོགས་བཅས་ལ༔ མཆོད་ཅིང་བསྟོད་དེ་ཕྱག་ཀྱང་འཚལ༔ སྟེང་གི་ཚངས་པ་ཆེན་པོ་དང་༔ ཉི་མ་ཟླ་བ་གཟའ་ཆེན་པོ༔ གཟའ་དང་སྒྱུ་སྐར་བཅས་པ་ལ༔
མཆོད་ཅིང་བསྟོད་དེ་ཕྱག་ཀྱང་འཚལ༔ འོག་གི་ཀླུ་རྒྱལ་ས་ཡི་བདག༔ ས་འཛིན་ལག་པ་ཆེན་པོ་དང་༔ དམ་ཤེས་གནོད་སྦྱིན་ཚོགས་བཅས་ལ༔ མཆོད་ཅིང་བསྟོད་དེ་ཕྱག་ཀྱང་འཚལ༔ ཅེས་བསྟོད། ཧཱུྃ༔
མི་དགེ་བཅུ་སྤངས་ཕྱོགས་སྐྱོང་མཛད༔ དགེ་བཅུ་སྤྱོད་པའི་མགོན་པོ་རྣམས༔ ཕུལ་བའི་མཆོད་པ་འདི་བཞེས་ལ༔ བདག་གཞན་ཐར་པའི་ལམ་ལ་དྲོངས༔ ཞེས་དང་གཞན་ཡང་འཕྲིན་བཅོལ་ལྷུག་པ་གང་ཤེས་བྱ༔
སླར་ཡང་བྱོན་སྐྱེམས་ལྟར་མར་ཁུ་ཕུལ། མ་འབྱོར་བ་དང་ཉམས་པ་དང་། །ཞེས་བཟོད་གསོལ་བྱ། རང་སྔགས་ཀྱི་མཐར་གཙྪཿསྦྱར་ཏེ་གཤེགས་གསོལ་བྱ། གཉིས་པ་སླར་ཡང་མེ་ལྷ་མཆོད་པ་ནི། སྟེང་གི་ནམ་མཁར་བཞུགས་པའི་ཡེ་ཤེས་མེ་ལྷ་
དམ་ཚིག་པར་ཐིམ་པར་མོས་ཏེ། ཡམ་ཤིང་ནས་གོས་ཟུང་བར་བདུན་ཙམ་འབུལ། བྱོན་སྐྱེམས་ལྟར་མར་ཁུ་ཕུལ། གཏོར་མ། རཾ་ཡཾ་ཁཾ་གྱིས་བསྲེགས་གཏོར་བཀྲུས། ཨོཾ་ཨཱཿཧཱུྃ་གསུམ་གྱིས་བྱིན་གྱིས་བརླབས། ཨཱོཾ་ཨགྣ་ཡེ་དེ་ཝ་ཨི་དཾ་བ་ལིཾ་ཏ་

ཁ་ཁ་ཁཱ་ཧི་ཁཱ་ཧི། ཞེས་པ་ལྔས་ཕུལ། གཏོར་མའི་ཆ་ཤས་ཐབ་ཏུ་དབུལ། ཨགྣེ་སྦྱར་བའི་རྣམ་ལྔས་མཆོད། ཚངས་པ་འཇིག་རྟེན་མགོན་གྱི་སྲས༔ ཞེས་སོགས་ཀྱིས་བསྟོད། ཡིག་བརྒྱས་ལྷག་ཆད་བཀང་། ཡེ་ཤེས་རབ་འབར་ལས་བྱུང་
བ་ལྟར། བདག་གི་དོན་དང་གཞན་གྱི་དོན༔ བྱིན་ཟ་ཁྱོད་ཀྱིས་མཛད་ལགས་ཀྱི༔ ཚིམ་ཞིང་དགྱེས་པར་མཛད་ནས་ཀྱང་༔ རང་གནས་བཟང་པོར་གཤེགས་སུ་གསོལ༔ ཨཱོཾ་ཨགྣ་ཡེ་གཙྪཿ ཞེས་མེ་ལྷའི་ཡེ་ཤེས་
པ་གཤེགས། དམ་ཚིག་པ་བདག་ལ་བསྡུ། བསྔོ་སྨོན་མདོར་བསྡུས་བྱ། དེ་རྗེས་ལྷག་མ་ནས་བཟུང་། ལས་བྱང་གི་མཇུག་ཆོག་སོགས་དཀྱུས་བཞིན་བྱའོ། །སྨྲས་པ། ཀུན་བཟང་ཆོས་ཀྱི་རྒྱལ་སྲིད་ཆེན་པོ་ལ། །མངའ་དབང་བསྒྱུར་མཛད་ལྷ་བྲག་ཟབ་གཏེར་
ལུགས༑ །འཕགས་པའི་ལས་ཚོགས་ཞི་བའི་སྦྱིན་སྲེག་ཁྲིགས། །གཞུང་དོན་ལ་དཔྱད་ཕྱག་ལེན་རྒྱན་འདི་སྦྱར། །དེང་སང་ཐོས་ཆུང་ཕྱོགས་འཛིན་མེ་འབར་བའི། །བན་སྔགས་བཟང་རྫུའི་ཟོལ་གྱིས་འགྱིང་པ་རྣམས། །རང་ལུགས་གཙང་མར་བྱེད་ཅེས་གཞུང་
དོན་གྱི། །དགོངས་པ་ཕྱིན་ཅི་ལོག་ཏུ་བཀྲལ་ནས་སྤྱོད། །ལ་ལ་གྲངས་བསྙེན་སོང་ཙམ་ལས་གཞན་པའི། །རྒྱུད་སྡེར་སྤྱོད་དང་བརྒྱུད་ལྡན་བླ་མའི་ལུགས། །མཐོང་ཐོས་བྲལ་ཀྱང་རྙེད་འཚོལ་ལྷུར་བླངས་ཏེ། །ཁྲིགས་མེད་མནན་སྲེག་འཕང་ལ་སྤྱི་བརྟོལ་
བྱེད༑ །ལ་ལ་གསར་མའི་རྒྱས་འགེབས་ལྷུར་བྱས་ཏེ། །སྤྲོས་པས་དུབ་ཅིང་རང་གཞུང་དང་འགལ་བའི། །འཁྲུལ་པའི་ལག་ལེན་སྣ་ཚོགས་བསྲེ་ལྷད་ཀྱིས། །སྔ་འགྱུར་བརྒྱུད་པའི་རིང་སྲོལ་ནོགས་པར་བྱས། །ཁྱད་པར་རྡོ་རྗེའི་སློབ་དཔོན་ཁོ་ནའི་ལས། །

༄༅། །དབང་བསྐུར་རབ་གནས་སྦྱིན་སྲེག་ལ་སོགས་པ། །སྔགས་གཞུང་རྒྱ་མཚོར་འདྲིས་པར་མ་བྱས་པར། །གྲགས་འདོད་རྙེད་བཀུར་འཚོལ་བའི་ཚོང་ཟོང་མིན། །དེ་ཕྱིར་དངོས་ཅག་སྐྱེས་སྦྱངས་སྟོབས་ཕྲ་ཡང་། །དམ་པའི་དྲིན་ལས་
རྒྱུད་སྡེ་རྒྱ་མཚོ་ཡི། །སྨིན་གྲོལ་རྒྱུད་བཤད་གདམ་པ་འགའ་ཐོས་པས། །ཚུལ་འདིར་འདྲིས་པར་བྱས་ཏེ་ཚིག་འདི་སྦྱར། །འདི་ནི་གཞུང་དོན་གབ་པ་མངོན་ཕྱུང་སྟེ། །བཀའ་གཏེར་དྲི་མེད་རང་གཞུང་གཙང་མ་ནས། །འཐོར་བ་སྡུད་དང་ལག་ལེན་ཁྲིགས་སུ་
བསྡེབས༑ །ཚིག་ཉུང་དོན་ཚང་རྣམ་པར་གསལ་བར་བྱས། །རིག་འཛིན་པདྨས་ཟབ་མོའི་གཏེར་ཆོས་རྣམས། །རྒྱ་འབག་མིག་བཞིན་འཕྲུལ་ཤེས་དགོས་གསུངས་པའི། །རྡོ་རྗེའི་ཚིག་གི་གནང་བ་ལེགས་ཐོབ་པས། །སྨྲ་བའི་མགྲིན་པ་གྱེན་དུ་བལྟ་བར་གྱུར། །
ཐོས་བསམ་རྒྱ་མཚོར་སྦྱངས་པའི་རྣམ་དཔྱོད་ཅན། །མཁྱེན་ལྡན་རིག་སྔགས་འཆང་བའི་པདྨོ་རྣམས། །ལེགས་བཤད་ཉིན་བྱེད་སྣང་བ་འདི་སྤྲོས་པས། །དགྱེས་པ་མཆོག་གི་འཛུམ་འཕྲེང་སྟོན་བྱེད་ཡིན། །དགེ་འདིས་ལས་ཉོན་མ་རིག་ནགས་ཀླུང་ཚོགས། །ཡེ་
ཤེས་འབར་བའི་མེ་ལྕེས་རབ་བསྲེགས་ཏེ། །སྔ་འགྱུར་བཀའ་གཏེར་བཤད་དང་སྒྲུབ་པ་ཡི། །སྣང་བ་ཆེན་པོས་ཡོངས་སུ་ཁྱབ་པར་ཤོག །དེ་ལྟར་བྱང་གཏེར་སྤྱན་རས་གཟིགས་ཀྱི་སྦྱིན་སྲེག་གི་ཆོ་ག་ཡེ་ཤེས་འོད་སྣང་ཞེས་བྱ་བ་འདི་ཡང་ཐམས་ཅད་མཁྱེན་པ་བློ་
བཟང་རྒྱ་མཚོ་སོགས་དམ་པ་དུ་མའི་ཞབས་རྡུལ་སྤྱི་བོས་ལེན་པ། ལྷ་རིགས་ཐེག་པ་མཆོག་གི་རྣལ་འབྱོར་པ་དགེ་སློང་པདྨ་འཕྲིན་ལས་ཀྱིས། མེ་རྟ་ཆོ་འཕྲུལ་ཆེན་པོའི་དུས། འཕགས་པའི་བསྙེན་པ་བྱེད་མཁན་འགའ་ཞིག་གིས་བསྐུལ་མ